Foto’s: Ontdek Europa per treinFoto: RailEurope ŉ Land se mooiste areas is dikwels versteek in die platteland of selfs partykeer net buite die bekende middestad waarna soveel mense getrek word as hulle reis. Reis gerus per trein deur ŉ land of ŉ vasteland om die pragtige bekende stede met hulle ongelooflike besienswaardighede te sien. Moenie die minder bekende plekkies mis in die proses om van een land na ŉ volgende te hardloop net om te sê jy was daar nie. Dikwels het die platteland of kleiner stede en dorpies vir my meer sjarme as die bekende stede. Miskien omdat daar min buitelanders hier te vinde is en die kultuur nog eg is. Ons het vroeër die jaar juis op dié manier, twee nuwe lande, wat nie noodwendig eerste op almal se “emmer-lysie” is nie, ontdek. In plaas daarvan om van die plek waar ons in Oostenryk geski het, te vlieg, het ons per trein bykans die hele Oostenryk deurkruis. Ek het ŉ vaste reël dat indien mens hierdie hoeveelheid geld betaal om Europa toe te vlieg vanaf Suid-Afrika moet mens probeer om ten minste twee of meer lande op ŉ slag te sien. Ons eindbestemming was die pragtige Boedapest. Boedapest is egter nie altyd vreeslik toeristevriendelik oor naweke nie en “sluit” so te sê vir die hele naweek. Aangesien ons die Saterdagoggend ons woonstel in die ski-oord moes verlaat sou ons die Saterdagaand al in Boedapest wees. Die hele Sondag sou ons dan heel moontlik nie veel van die besienswaardighede kon besoek nie, wat beteken dat ons ŉ hele dag in Europa sou ‘mors’. Vir my is tyd in Europa, geld… in Euro’s… Dus het ek my atlas uitgehaal om te kyk watter lande of stede is naby genoeg aan Oostenryk en Hongarye om te besoek. My oog het geval op Slowakye – die afgestigte land van Tsjeggo-Slowakye. Ons het juis verlede jaar Praag besoek wat aan die Tsjeggiese kant lê. Ek het ook al baie gehoor dat die hoofstad van Slowakye, Bratislawa, ŉ stad is wat onderskat word. En dít is hoe ons in dié pragtige stad beland het. Met die trein was dit regtig bekostigbaar en baie maklik. Ons het die Saterdagoggend ŉ trein gehaal in Zell-am-Zee, Oostenryk. Vir net bietjie meer as vier ure het ons deur die spesiale dorpies al langs die treinspoor gery. Ons het treine verwissel in Wene en omtrent ŉ uur later was ons in die middestad van Bratislawa. Hier het ons presies ŉ dag lank vertoef, wat genoeg was vir die pragtige maar kompakte ou stad van Bratislawa. Te danke aan AirBnB kon ons bekostigbaar oornag in ŉ baie gemaklike woonstel in ŉ perfek geleë area. Die volgende dag, presies 24 uur later, het ons weer die trein gehaal en vertrek na Boedapest wat net minder as drie ure per trein weg is van Bratislawa. In die proses het ons nie net twee nuwe stede gesien nie, maar ook drie verskillende lande. Danksy RailEurope is ŉ dag- of nagtrein baie toeganklik en die bestemmingsopsies is legio. Redes hoekom ek dink die trein is ŉ goeie opsie: Besoek RailEurope vir al die verskillende trein-en roeteopsies.